อิสลามแบงก์อ้าแขนรับมือทุนตะวันออก
ธนาคารอิสลามอ้าแขนรับกลุ่มทุนตะวันออกกลางร่วมทุนกองทุนธนาคารอิสลามฯ
22 พ.ค. 2555

ธนาคารอิสลามอ้าแขนรับกลุ่มทุนตะวันออกกลางร่วมทุนกองทุนธนาคารอิสลามฯ
นายธีรศักดิ์ สุวรรณยศ กรรมการผู้จัดการธนาคารอิสลามแห่งประเทศไทย กล่าวว่า การที่ น.ส.ยิ่งลักษณ์ ชินวัตร นายกรัฐมนตรี เยือนราชอาณาจักรบาห์เรน และรัฐกาตาร์ อย่างเป็นทางการ และได้บรรลุข้อตกลงในการเจรจากับกลุ่มทุนตะวันออกกลางในด้านการสำรองพลังงานและการลงทุนผ่านธนาคารอิสลามฯ เพื่อลงทุนในโครงการโครงสร้างพื้นฐานในประเทศไทย ถือว่าเป็นการริเริ่มในการชักจูงกลุ่มทุนตะวันออกกลางหรือประเทศที่มีรายได้จากการขายน้ำมันซึ่งมีบาห์เรนเป็นศูนย์กลาง (Petro Dollar Market) เพื่อรองรับการเปลี่ยนแปลงของสภาพคล่องในตลาดหลักที่ลดลง
ปัจจุบัน กลุ่มทุนตะวันออกกลางถือเป็นกลุ่มทุนขนาดใหญ่ที่มีศักยภาพและสภาพคล่องสูง สามารถรองรับผลกระทบที่อาจเกิดขึ้นอันเนื่องมาจากวิกฤตการเงินในยุโรปได้
นายธีรศักดิ์ กล่าวว่า ธนาคารพร้อมสนับสนุนโครงการเปิดตลาดอาหารฮาลาลที่มีกำลังซื้อและมีความต้องการสูง หากสามารถส่งเสริมและพัฒนาภาคใต้ของไทยให้เป็นครัวของชาวมุสลิม ซึ่งมีกว่า 1,400 ล้านคนทั่วโลก